钦定古今图书集成/明伦汇编/官常典/第332卷 > 蔺芳
## 钦定古今图书集成/明伦汇编/官常典/第332卷 > 蔺芳

按《明外史》本传：“‘芳，夏县人。洪武中，举孝廉，为刑部员
外郎，迁郎中。永乐中，出为吉安知府，宽厚廉洁，民甚
德之。吉水民诣阙，言县有银矿，帝遣官覆视，父老遮
芳诉曰：‘闻宋季尝有言此者，卒以妄得罪。今皆树艺
地，安所得银矿’？芳诘告者，得实，乃云贫不为乡里所
齿，冀以此报耳’。芳具奏，同官不肯署名，芳请独任之。”
奏上，帝曰：“吾固知妄也。”事得寝。芳自奉甚约，日蔬食。
母甚贤，芳日所治事，暮必告母，有不当，母辄教诫之。
芳受命惟谨，由是为良吏。已，坐事谪办事官，从《宋礼》
治会通河，复为工部主事。十年河决阳武，灌中牟、祥
符、尉氏遣芳按视。芳言：“中盐堤当暴流之冲，请加筑
塞。”又言：“自中、滦分导河流，使由故道北入海，诚万世
利。”又言：“新筑岸埽，止用草索，不能坚久。宜编木成大
囷，贯桩其中，实以瓦石，复以木横贯桩表，牵筑堤上，
则杀水固堤之长策也。”诏悉从之。其后筑堤者遵用
其法。以宋礼荐，迁工部右侍郎。亡何，行太仆卿杨砥
言：“吴桥、东光、兴济交河及天津屯田，雨水决堤伤稼。
乞开德州良店东南”《黄河》故道以分水势，复命芳往
治之。所经郡邑有不便民者，辄疏以闻。仁孝皇后将
葬，芳治道路供顿。未几，卒于官。